钦定古今图书集成/明伦汇编/氏族典/第112卷 > 崔彦曾
## 钦定古今图书集成/明伦汇编/氏族典/第112卷 > 崔彦曾

按《唐书崔融传》：“融曾孙能，能子彦曾，咸通初繇太仆
卿为徐州观察使，晓律令，然卞急，为政刚猛。徐军素
骄，而彦曾长于抚民，短治军，士多怨之。初，蛮寇五管，
陷交阯，诏节度使孟球募兵三千往屯，以八百人戍
桂林。旧制，三年一更，至期请代，而彦曾亲吏尹戡、徐
行俭贪不恤士，乃议禀赐之请，无发兵，复留屯一年。”
戍者怒，杀都将王仲甫，胁粮料判官庞勋为将，合众
千馀，自浙西趋淮南，达泗口。彦曾命牙将田厚简慰
劳，而用都虞候元密伏甲任山馆击贼。勋遣吏绐言
“士思归，不敢遏，请至府解甲自归”，彦曾斩其吏。勋陷
宿州，发廥钱募兵而进，囚彦曾大彭馆。有曹君长者
说勋，勋乃杀彦曾于寝。赠刑部尚书。乾符中，录其子
祐之为荥阳尉。